Ամրոցը գտնվում է գյուղից հյուսիս՝ մարմարի հանքի մոտ: Ամբողջությամբ շրջափակված է ժայռապատնեշներով: 150մ երկարությամբ և 90մ լայնությամբ բարձրավանդակ ժայռի վրա տնատեղերի կամ այլ շինությունների՝ ներառյալ պարսպապատերի հետքեր չեն նկատվում: Տնատեղերի փոսորակներ և մինչև 1մ բարձրությամբ տների պատերի մնացորդներ կան ժայռի տակ, հատկապես հարավ-արևմտյան հատվածներում: Մի ժայռաբեկորի վրա առկա է վիմական արձանագրություն, որը հողմնահարված լինելով, դժվարընթեռնելի է: Ամրոցի մուտքը հյուսիս-արևելյան կողմից է: Պատմական աղբյուրներում միայն մեկ հիշատակություն կա այս ամրոցի մասին, որը վերաբերում է 12-րդ դարին, սելջուկ թուրքերի արշավանքների առիթով: